**Šiandien vyks didžiausia marketingo konferencija šalyje LiMA DAY LIETUVA’25  
  
Lapkričio 26 dieną gyvai Vilniuje ir internetu vyks Lietuvos marketingo asociacijos (LiMA) organizuojama marketingo konferencija „LiMA DAY LIETUVA’25: TRUST TRAP“. 16-ą kartą vyksiančiame renginyje dėmesys šiemet bus skiriamas pasitikėjimo temai, kuri kvies permąstyti, kuo remiamės priimdami sprendimus: nuo didžiųjų duomenų, AI ir mokslo šaltinių iki nuomonės formuotojų ar medijų ekosistemų.**„Svarbiausias metų renginys, kuriame kalbamės apie tai, kas vyksta marketingo industrijoje: apžvelgiame aktualijas, pasaulines tendencijas, analizuojame konkrečius pavyzdžius, žinoma, įsikvepiame naujų idėjų. Džiugu, kad šiemet konferencijoje dalyvauja daugiau nei 1000 profesionalų ir mūsų bendruomenės narių”, – sako Jurga Varanavičius, LiMA direktorė.  
Dviejose pranešimų scenose savo įžvalgomis dalinsis skirtingų sričių ekspertai: nuo Lietuvos kariuomenės pulkininko ir šešių „Cannes Lions“ laimėtojo iki kūrybos, kultūros, žiniasklaidos ir medijos atstovų bei ilgaamžiškumo specialistų. 

„Kanuose visada būna neįtikėtinų kampanijų, tačiau kai Marinos Prieto istorija atgijo ekranuose, kažkas pasikeitė – žmonės tai pajuto. Tai buvo nuoširdu, jausminga ir įtraukė kur kas platesnę auditoriją nei mūsų industrija. Kampanija davė rezultatų, bet dar svarbiau – pelnė pasitikėjimą. Vilniuje kalbėsime būtent apie tokį pasitikėjimą – tą, kurį įkvėpė Marina ir jos istorija“, – sako vienas iš konferencijos pranešėjų Ricardo Pérezas, „JCDecaux” rinkodaros vadovas iš Ispanijos, parsivežęs šešis „Cannes Lions“ apdovanojimus už šią kampaniją.

Taip pat renginio metu režisierius Saulius Baradinskas pasidalins istorija, kaip svajonė virsta realybe. Jis atskleis, kaip atrodo Holivudo kino industrijos ir akademijos užkulisiai, o dr. Ieva Martinaitytė-Bird pasakys, kaip išlaikyti kūrybinę kibirkštį kasdienybėje.

**Nepamirštos bus ir šių dienų aktualijos**

Kultūros atstovai priminė, jog turime ginti vertybes ir kalbėti garsiai. Režisierius Karolis Kaupinis, „LRT” tyrimų skyriaus vadovė Indrė Makaraitytė, pulkininkas Eugenijus Lastauskas bei „DELFI” vyr. redaktorė Rasa Lukaitytė-Vnarauskienė Rasos Tapinienės moderuojamame pokalbyje diskutuos, kuo pasitiki brandi visuomenė ir ar prekės ženklai gali būti neutralūs, kai kalbame apie demokratiją ir vertybes.

**Nuo reklamos kanalų efektyvumo, komunikacijos iki verslo strategijos**

„Telia Lietuva” marketingo vadovė ir „Metų CMO'25” Vaida Jurkonienė, „Google“ Baltijos šalių vadovas Vytautas Kubilius bei „Nord Security“ ir „Surfshark“ finansų vadovas Laurynas Zabulis diskutuos – „Kodėl nesusikalba šventoji trejybė CMO-CFO-CEO?”.

Kaip atsidurti vienoje žinomiausių pasaulio aikščių, Niujorko „Times Square” papasakos „Nord Security” viešųjų ryšių vadovė Laura Tyrylytė. Kokią ateitį mato vietiniai kanalai ir kaip pamatuoti reklamos efektyvumą, kalbės „DELFI” rinkodaros ir komunikacijos vadovė Vaida Budrienė, „15MIN Grupė” rinkodaros ir vystymo vadovė Gabrielė Burbienė, komercijos direktorius „TV3 Grupė” Aleksandras Golod ir „JCDecaux Lietuva” rinkodaros vadovė Jūratė Mizarė.

Negana to, šiemet konferencijoje diskusijas inicijuoja ir LiMA regioninės tarybos iš skirtingų Lietuvos miestų, tad bus kalbama apie viską: nuo Šiauliuose filmuoto „Pietinia kronikos” filmo sėkmės istorijos iki sveikatingumo ir ilgaamžiškumo temų.

„Konferencijoje bus daugybė idėjų ir pranešimų, kurie leis suabejoti savo žinojimu ir taip paskatins naujai pasižiūrėti į marketingą”, – sako renginio moderatorius Mantas Velykis, „Havas Creative SOMA“ kūrybos vadovas.

Konferencija „LiMA DAY LIETUVA’25: TRUST TRAP“ vyksta lapkričio 26 dieną „Lietxpo“ Vilniuje ir internetu.

Daugiau informacijos ir registracija: https://limaday.lt/

**Apie Lietuvos marketingo asociaciją**

Konferenciją organizuoja Lietuvos marketingo asociacija, sukaupusi daugiau nei devyniolikos metų veiklos patirtį, vienijanti daugiau nei 1300 narių bendruomenę ir siekianti stiprinti marketingo profesiją šalyje.

**Daugiau informacijos**

Livija Kišūnaitė  
+37069656667  
komunikacija@lima.lt